En hoppepude flækkede som et lyn fra en klar himmel pludselig midt over, mens der var både børn og voksne på den sidst på eftermiddagen lørdag, og det hele så en kort overgang voldsomt og dramatisk ud. Det fortæller ejer af Jambo Feriepark, Karsten Egelund. Tre børn og en voksen er kommet lettere til skade med blandt andte forslået knæ og håndled, mens en har klaget over smerter fra ryggen, oplyser campingejeren. Det var en gæst, der slog alarm og ringede 112, da noget pludselig gik galt på campingpladsen Jambo Feriepark i Saltum. Der blev tilkaldt tre ambulancer og en paramediciner til stedet. - Vi er selvfølgelig kede af det, men vi kan heldigvis forstå på paramedicineren, at alle er sluppet billigt fra uheldet, og som jeg forstår det, så er der ingen af dem, der får varige men, siger Karsten Egelund. Han tilføjer, at han slet ikke forstår, hvad der kan være sket med hoppepuden, for den blev ifølge ejeren så sent som i går godkendt af Teknologisk Institut. - Måske en har haft en skarp genstand med på puden, jeg ved det ikke, men jeg har da hørt om tidligere, at det pludselig kan ske, at en hoppepude flækker midt over, siger Karsten Egelund. Ifølge Karsten Egelund harNordjyllands Politi umiddelbart heller ikke noget bud på, hvad der kan være sket, men nu har han selv taget kontakt til Teknologisk Institut for at få dem til at komme mandag og se nærmere på den sprængte hoppepude. Det har ikke været muligt at få en kommentar til ulykken hos Nordjyllands Politi.

Opsummering:
En hoppepude på Jambo Feriepark i Saltum flækkede lørdag sidst på eftermiddagen pludselig midt over. Tre børn og en voksen er kommet til skade - heldigvis lettere og så vidt vides slipper alle uden men..